Diari Oficial de la Generalitat Valenciana


Sumari del DOGV 5662, del 18-12-2007 (2007/14525)

RESOLUCIÓ de 21 de novembre de 2007, de la Presidència del Consorci Hospital General Universitari de València (CHGUV), per la qual es convoca un concurs per a la provisió de la plaça de facultatiu en cap del Servici de Cirurgia Toràcica . [2007/14839]
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5662

Data del DOGV
:   18-12-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/14815


Data del document
:   21-11-2007

Organisme emissor
:   Consorci Hospital General Universitari de València

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu
    * metge

RESOLUCIÓ de 21 de novembre de 2007, de la Presidència del Consorci Hospital General Universitari de València (CHGUV), per la qual es convoca un concurs per a la provisió de la plaça de facultatiu en cap del Servici de Cirurgia Toràcica [CM/01/07]. [2007/14180]
En l'actualitat està vacant la plaça de facultatiu en cap del Servici de Cirurgia Toràcica la provisió de la qual es considera necessària i oportuna, d'acord amb el sistema de concurs previst en l'instrument d'ordenació de places i plantilles del CHGUV.
La convocatòria es dicta d'acord amb les previsions previstes en el II Conveni Col·lectiu del Consorci, la Llei 7/2007, de l'Estatut Bàsic del Treballador Públic, i els criteris generals vigents per a la provisió de places en l'àmbit del CHGUV.
Fent ús de les atribucions conferides en l'apartat 1.2 de l'Acord de 12 de desembre de 2003, del CHGUV pel qual es deleguen atribucions en matèria de personal, de contractació administrativa i gestió econòmica en diversos òrgans del CHGUV, resolc:
Primer. Objecte
Convocar el concurs per a la provisió de la plaça de facultatiu en cap del Servici de Cirurgia Toràcica d'acord amb les bases que es publiquen en l'annex I. El barem aplicable es detalla en l'annex II i el model de sol·licitud de participació en l'annex III.
Segon. Publicitat
Publicar la convocatòria en el Diari Oficial de la Comunitat Valenciana (DOCV).
Tercer. Recursos
La present resolució és definitiva en via administrativa. Les persones interessades podran interposar potestativament un recurs de reposició a la Presidència del CHGUV, en el termini d'un mes, o un recurs contenciós administratiu als jutjats contenciosos administratius, en el termini de dos mesos, en ambdós casos a partir de l'endemà de la publicació, d'acord amb els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Comú (a partir d'ara LRJPAC), i amb els articles 8, 14 i 46 de la Llei 29/1998, de 13 de juliol, reguladora de la Jurisdicció Contenciós Administrativa. Sense perjuí que utilitzen qualsevol altre recurs que consideren oportú.
València, 21 de novembre de 2007.- El president del CHGUV i conseller de Sanitat: Manuel Cervera Taulet.
Annex I
Bases de la convocatòria
Primera. Normes generals
1.1. Les presents bases tenen com a objecte regular el concurs per a la provisió de la plaça següent:
Denominació: facultatiu especialista en cap del Servici de Cirurgia Toràcica
Subgrup: A1.
Classificació econòmica: CD 28 / complement específic C.
Requisits: llicenciat en Medicina i Cirurgia, especialitat en Cirurgia Toràcica.
Àmbit d'actuació: CHGUV i Departament de Salut número 9
1.2. Els aspirants seleccionats tindran un nomenament temporal per al lloc de treball que starà subjecte a avaluació d'exercici a l'efecte de la seua continuïtat.
1.3. El procés de valoració estarà basat en l'avaluació del currículum professional i del projecte tècnic de gestió de la unitat assistencial, d'acord amb estes bases i amb el barem previst en l'annex II de la resolució.
Segona. Requisits que han de reunir els concursants
2.1. Podran participar en este concurs els facultatius amb nomenament com a personal estatutari fix que tinguen plaça en l'especialitat en què es concurse en les institucions sanitàries directament dependents de la conselleria de Sanitat de la Generalitat Valenciana; així com els adjunts o els facultatius amb nomenament com a personal estatutari fix, funcionari de carrera o laboral fix que presten servicis en el CHGUV o en hospitals de titularitat pública amb programa acreditat per a la docència per la comissió nacional de la corresponent especialitat.
2.2. Tindre la titulació requerida per a accedir als llocs de treball a què es concursa.
2.3. Tindre l'aptitud psicofísica i funcional necessària per a l'exercici de les funcions pròpies del lloc, circumstància que serà acreditada pel Servici de Prevenció de Riscos Laborals del CHGUV una vegada finalitzat el procés.
2.4. No excedir l'edat de jubilació forçosa (65 anys).
2.5. No haver sigut separat mitjançant expedient disciplinari del servici de qualsevol administració o servici públic en els sis anys anteriors a la convocatòria, ni estar inhabilitat per sentència judicial ferma per a l'accés o l'exercici de funcions públiques ni per a la corresponent professió sanitària.
2.6. En el cas dels nacionals d'altres estats membres de la Unió Europea o espai econòmic europeu, no estar inhabilitat, per sanció o pena, per a l'exercici professional o per a l'accés a funcions o servicis públics, ni haver sigut separat, per sanció disciplinària, d'algunes de les administracions o servicis públics en els sis anys anteriors a la convocatòria.
Tercer. Acreditació dels requisits
Els requisits exigits en la base segona hauran de complir-se l'últim dia del termini de presentació de sol·licituds.
Quarta. Sol·licituds
4.1. Els interessats sol·licitaran la seua participació obligatòriament en el model publicat com a annex III.
4.2. Les sol·licituds degudament omplides es presentaran, juntament amb la documentació corresponent, preferentment en el Registre General del CHGUV (av. Tres Creus, 2, 46247-València) o mitjançant qualsevol de les formes previstes en la Llei 30/1992 (LRJPAC).
4.3. El termini de presentació de sol·licituds serà d'un mes comptador a partir de l'endemà de la publicació d'esta convocatòria en el Diari Oficial de la Comunitat Valenciana (DOCV)
4.4. La sol·licitud presentada fora de termini determinarà l'exclusió de l'aspirant.
4.5. La consignació de dades falses en la instància, o en la documentació aportada pels aspirants, comportarà l'exclusió del concurs o la nul·litat de la plaça adjudicada si és el cas, sense perjuí de les mesures legals que corresponguen.
4.6. El domicili que figure en la instància serà el considerat a l'efecte de notificacions.
Cinquena. Documentació
5.1. Juntament amb la sol·licitud tots els concursants hauran d'aportar la documentació original o una còpia compulsada de:
a) Document nacional d'identitat, certificació de naixement expedida pel Registre Civil corresponent o document equivalent per als nacionals d'altres estats.
b) Titulació requerida per a accedir als llocs de treball a què es concursa, o certificació acadèmica que acredite haver realitzat tots els estudis per a l'obtenció del títol i haver realitzat el depòsit per a l'expedició. En el cas de titulacions obtingudes en l'estranger la credencial que acredite l'homologació que corresponga.
c) Projecte tècnic de gestió d'acord amb les condicions següents:
1. La no-presentació del projecte juntament amb la sol·licitud determinarà l'exclusió del procés.
2. Es presentaran cinc exemplars.
3. El contingut del projecte tècnic de gestió tractarà, almenys, sobre les qüestions següents i haurà de guardar coherència amb el pla estratègic del CHGUV, i el pla de salut de la conselleria de Sanitat:
· Elaboració d'un programa d'accions i propostes assistencials basades en formes noves d'atenció sanitària que milloren l'accessibilitat, l'eficiència, la personalització del servici i la satisfacció dels usuaris, tot analitzant costos i recursos.
· Anàlisi de situació i proposta d'objectius, estratègies i activitats respecte a la situació del servici en relació amb la normativa sobre garanties del pacient.
· Gestió clínica i implantació de processos que servisquen de base per a potenciar la funcionalitat del servici i que garantisquen la continuïtat entre nivells assistencials.
· Adequació de recursos i pla de qualitat.
· Desenvolupament d'àrees de coneixement específiques dins de la cartera de servicis.
· Desenvolupament d'un pla de cooperació assistencial entre el servici i la resta de servicis i unitats del CHGUV i Departament 9 de Salut.
· Docència i investigació.
d) Curriculum vitae, on consten els mèrits valorables, d'acord amb el barem de mèrits establit en l'annex II, i la documentació acreditativa. L'acreditació dels mèrits ha de fer-se mitjançant el document original o una fotocòpia compulsada. Quant als treballs i les publicacions científiques es podrà aportar una fotocòpia sempre que s'especifique la ressenya de la publicació.
La presentació del currículum constarà d'un índex ordenat de la mateixa manera que el barem publicat en l'annex II.
e) Certificació expedida per l'òrgan competent, en la qual conste la condició requerida en la base 2.1.
5.2. El període computable per als mèrits al·legats en el currículum finalitzarà el dia de la publicació d'esta convocatòria en el DOCV.
5.3. La comissió de valoració, que només podrà valorar la documentació degudament acreditada dins del termini i la forma escaient, podrà requerir-ne qualsevol aclariment. Quan el requeriment no siga atés no serà valorat el mèrit corresponent. Així mateix, podrà sol·licitar als aspirants una còpia traduïda dels documents aportats, quan estiguen redactats en idiomes diferents dels oficials a la Comunitat Valenciana.
5.4. Seran desestimats, sense més tràmit, els documents que continguen alguna esmena, ratllada o raspadura.
Sisena. Admissió d'aspirants
6.1. Llistat provisional d'aspirants admesos i exclosos.
Finalitzat el termini de presentació d'instàncies la direcció de Recursos Humans del CHGUV publicarà en els taulers d'anuncis, la resolució per la qual s'aprova el llistat provisional d'aspirants admesos i exclosos, tot consignant, si és el cas, la causa d'exclusió.
Les persones interessades disposaran d'un termini de 10 dies hàbils, a partir de l'endemà de l'exposició, per a fer les al·legacions que estimen pertinents.
6.2. Llistat definitiu d'aspirants admesos i exclosos.
Finalitzat el termini per a presentar al·legacions, i una vegada valorades, la direcció de Recursos Humans publicarà en el tauler d'anuncis la resolució per la qual s'aprova el llistat definitiu d'aspirants admesos i exclosos en el procés selectiu.
Esta publicació servirà de notificació als interessats, i es consideraran resoltes les al·legacions presentades.
Setena. Comissió de valoració
7.1. La comissió de valoració és l'òrgan col·legiat que té com a missió l'avaluació dels mèrits dels aspirants, i en general l'execució de la present convocatòria, d'acord amb el que disposen les bases i la resta de normes d'aplicació. Les resolucions de la comissió de valoració la vinculen, així com al CHGUV.
7.2. Mitjançant una resolució de la Presidència del CHGUV que es publicarà en el DOCV, es determinarà la composició nominal de la comissió que estarà formada per un president, tres vocals i un secretari titulars, i els suplents.
7.3. La comissió de valoració tindrà la consideració d'òrgan col·legiat i se li aplicarà el que disposa la LRJPAC.
7.4. A l'efecte de comunicacions i la resta d'incidències, la comissió tindrà la seu en la Direcció de Recursos Humans del CHGUV.
Huitena. Desenvolupament del concurs
El procés de valoració constarà de dues fases. Cada una de les fases serà valorada amb un màxim de 15 punts.
8.1. Fase primera: exposició i defensa del projecte tècnic relacionat amb la gestió de la unitat assistencial.
Consistix en l'exposició i la defensa del projecte tècnic de gestió en un acte únic, de caràcter públic, davant de la corresponent comissió de valoració.
En cas de necessitar mitjans tècnics o audiovisuals, el muntatge i el funcionament serà de l'exclusiva responsabilitat de cada aspirant que haurà de comunicar-ho amb almenys 72 hores d'antelació.
El temps màxim de defensa del projecte serà de 45 minuts.
Durant esta fase la comissió podrà preguntar cada un dels aspirants sobre totes aquelles qüestions relacionades amb el contingut del projecte, les funcions del lloc de treball i les aptituds per a l'exercici professional.
L'exposició i la defensa del projecte es valorarà de 0 a 15 punts, i serà necessari un mínim de 8 punts per a superar esta fase eliminatòria.
El calendari de celebració d'estos actes els publicarà la comissió, com a mínim, amb cinc dies naturals d'antelació, en els taulers d'anuncis de la direcció de Recursos Humans del CHGUV.
8.2. Fase Segona: valoració del curriculum vitae.
La comissió valorarà els mèrits degudament acreditats dins del termini i la forma escaient, pels aspirants que hagen superat la fase primera del concurs, d'acord amb el que establix el barem de mèrits que consta com a annex II.
Novena. Resolució del concurs i nomenament
La qualificació final del concurs serà el resultat de la suma de les valoracions obtingudes en les dues fases.
La comissió de valoració abans de formular la proposta de resolució farà públics els punts assignats en les distintes fases del concurs.
Durant el termini de 10 dies hàbils, comptadors des de l'endemà de la publicació, les persones interessades podran al·legar el que estimen convenient.
En este mateix termini podran renunciar a la participació en el procés.
La proposta d'adjudicació es farà a favor de l'aspirant que obtinga major qualificació final, i no es podrà proposar més d'un candidat per plaça.
Si dos o més concursants obtingueren idèntica qualificació final, l'empat es resoldrà, en primer lloc, a favor de l'aspirant que haguera obtingut major puntuació en l'apartat d'experiència professional. Si esta puntuació fóra la mateixa, el desempat es realitzaria seguint l'orde preferent de cada apartat, segons la numeració de menor a major que tenen assignada. Si encara així persistira l'empat, se seguiria l'orde alfabètic de cognoms i nom, començant per la lletra «U» (Resolució 04.05.2007 de la conselleria de Justícia, Interior i Administracions Públiques, DOCV 14.05.2007).
La proposta de la comissió tindrà caràcter vinculant per a l'òrgan competent. No obstant això, el procés podrà declarar-se nul quan en els aspirants no concórreguen els requisits i els mèrits exigibles.
La resolució del procés es publicarà en el DOCV.
Deu. Incorporació
En la resolució del procediment s'indicarà el que corresponga en relació amb els efectes i els terminis de la incorporació als llocs de treball.
En cas que es constate que en un aspirant seleccionat no concorren els requisits exigits en la convocatòria, mitjançant una resolució es deixarà sense efecte la designació efectuada.
Es reservarà una plaça bàsica per a la persona seleccionada com a facultatiu especialista quan aquell pertanga a la plantilla del CHGUV, en la resta de casos quedarà en la situació que corresponga d'acord amb el règim jurídic d'ocupació i administració o servici de salut de procedència.
Onze. Avaluació de l'exercici
Els aspirants seleccionats obtindran un nomenament temporal per al lloc, l'exercici del qual serà avaluat a l'efecte de la continuïtat de forma quadriennal.
Amb esta finalitat s'anomenarà una comissió d'avaluació subjecta a criteris de transparència, objectivitat, imparcialitat i no discriminació.
Excepcionalment, i mitjançant una resolució motivada, quan hi haja circumstàncies que menyscaben o alteren el funcionament de la unitat, l'autoritat convocant podrà anticipar el procés d'avaluació de l'exercici.
El procés d'avaluació tindrà com a objecte mesurar i valorar la conducta professional i el rendiment o l'èxit de resultats.
El procés d'avaluació s'ajustarà als criteris següents en els termes i els terminis que determine la resolució de nomenament.
La persona interessada presentarà una memòria explicativa de l'organització, funcionament i activitats del servici durant el període avaluat i s'hi inclouran propostes concretes amb vista a l'actuació i l'estructuració del servici en el quadrienni següent, i les posarà en relació amb el projecte de gestió presentat en la convocatòria inicial. Així mateix presentarà un curriculum vitae relatiu al període avaluat.
La direcció de l'àrea competent remetrà a la comissió un informe motivat sobre la procedència o no de la continuïtat en l'exercici de la plaça.
Almenys 10 dies després de la recepció de l'informe la comissió convocarà una sessió pública per a l'exposició i la defensa de la memòria. Durant la sessió el candidat respondrà les qüestions i preguntes que la comissió formule tant sobre el treball realitzat com el projecte de futur.
La comissió, després de deliberar, qualificarà com a favorable o desfavorable el procés d'avaluació.
Quan la qualificació de l'avaluació siga favorable, els interessats continuaran realitzant les funcions de la plaça durant un període de quatre anys, llevat que es tractara d'una convocatòria anticipada i en este cas la resolució establirà el nou termini d'exercici.
Quan la qualificació siga desfavorable a la continuïtat o l'interessat renuncie a l'avaluació, este cessarà en la plaça i s'incorporarà a una plaça bàsica si tinguera reserva; en cas contrari quedarà en la situació que corresponga en l'administració o servici de salut de procedència.
La resolució del procés d'avaluació serà, en tot cas, notificada a la persona interessada, que podrà accedir als informes que estiguen en l'expedient durant els deu dies anteriors a la sessió d'exposició davant de la comissió.
Dotze. Publicitat
Excepte en els casos que expressament es determine el contrari, les publicacions de les diferents actuacions relatives a la convocatòria es faran en els taulers d'anuncis de la direcció de Recursos Humans del CHGUV, tot comptant els corresponents terminis a partir de la data de la diligència d'exposició.
Tretze. Vinculació
Les presents normes vinculen el CHGUV, la comissió de valoració i els que participen en este procés.
Catorze. Recursos
Contra les resolucions de la comissió de valoració podrà interposar-se un recurs d'alçada davant de la Presidència del CHGUV en el termini d'un mes, a partir de l'endemà de la publicació o notificació del corresponent acte.
Annex II
Barem de mèrits
1. Formació acadèmica
La puntuació màxima per l'apartat de formació acadèmica és d'1,5 punts.
1. Per cada matrícula d'honor o excel·lent durant els estudis de llicenciatura: 0,05 punts.
Per cada notable: 0,025 punts.
No han de valorar-se les assignatures de religió, idiomes, ètica, formació política i educació física.
(Puntuació màxima: 0,8 punts).
2. Grau de doctor: 0,6 punts.
Grau de doctor cum laude: 0,7 punts.
2. Formació especialitzada
La puntuació màxima per l'apartat de formació especialitzada és de 4,5 punts.
2.a) Titulats superiors que hagen complit el període complet de formació com a resident en l'especialitat de què es tracta (Certificat MIR): 3 punts.
b) Ha superat la convocatòria nacional per optar a places MIR i no ha completat el programa. Per cada any complet en l'especialitat de què es tracta: 0,6 punts.
c) Titulats superiors que hagen complit el període complet de formació com a residents en un centre estranger amb programa reconegut de docència per a postgraduats en l'especialitat de què es tracta, i amb títol convalidat pel Ministeri d'Educació i Ciència: 3 punts.
d) Per formació com a especialista en centres acreditats per a la docència, en l'especialitat de què es tracta, un mínim de dos anys: 1,5 punts.
(Els apartats a, b, c, i d són excloents entre si.)
2. Per assistència a cursos superiors, diplomes o màsters impartits pel Consorci Hospital General Universitari de València, centres universitaris, servicis de salut o conselleries de salut de les comunitats autònomes, Ministeri de Sanitat i Consum, Ministeri d'Administracions Públiques, Institut Valencià d'Administració Pública o equivalents, Escola Valenciana d'Estudis per a la Salut, així com les escoles de Salut Pública adscrites a qualsevol dels organismes esmentats; cursos de formació contínua i continuada, així com els cursos impartits per centres acreditats per a la docència i que compten amb el reconeixement de l'organisme competent en matèria d'educació o sanitat de la corresponent administració pública, que seran valorats de la manera següent:
- Per assistència a cursos d'una duració entre 40 hores i 100 hores lectives. Per cada curs: 0,05 punts.
Puntuació màxima: 0,30.
- Per assistència a cursos o diplomes de més de 100 hores lectives. Per cada curs: 0,10 punts.
Puntuació màxima: 0,50.
- Per assistència a màster. Per cada màster: 0,20 punts.
Puntuació màxima: 1 punt.
Tot això haurà d'estar relacionat amb les funcions corresponents a les places convocades.
3. Experiència professional
La puntuació global en l'apartat d'experiència professional no podrà excedir els 6,75 punts.
1. Per cada mes de servicis prestats en propietat en l'especialitat de què es tracta en el Consorci Hospital General Universitari de València, en servicis jerarquitzats d'institucions sanitàries de la Seguretat Social o en institucions amb programa acreditat per a la docència per la comissió nacional de què es tracta, o en institucions sanitàries de país estranger realitzades en virtut de conveni o acords d'assistència sanitària amb el país l'exercici del qual haja sigut expressament autoritzat al facultatiu en qüestió pel Ministeri de Sanitat i Consum: 0,05 punts.
2. Per cada mes de servicis prestats en propietat en servicis no jerarquitzats de la Seguretat Social en l'especialitat de què es tracta: 0,05 punts.
3. Per cada mes de servicis prestats com a interí, contractat o eventual en el Consorci Hospital General Universitari de València, o en els servicis jerarquitzats de les institucions sanitàries de la Seguretat Social en l'especialitat de què es tracta: 0,05 punts.
4. Per cada mes de servicis prestats com a interí, contractat o eventual en els servicis no jerarquitzats de les institucions sanitàries de la Seguretat Social en l'especialitat de què es tracta: 0,05 punts.
(La suma dels apartats 5, 6, 7 i 8 no podrà excedir els 5 punts).
5. Per servicis prestats en llocs de caràcter directiu en centres sanitaris públics. Així com per servicis prestats amb el mateix caràcter en el Ministeri de Sanitat i Consum, conselleria de Sanitat, Insalud, conselleries de salut i servicis de salut de les comunitats autònomes, tot exercint llocs com a alt càrrec o de lliure designació; llocs inclosos en les relacions de llocs de treball o plantilles d'estos organismes, així com també en llocs dependents dels organismes amb funcions d'inspecció de servicis sanitaris.
Per cada mes 0,05 punts.
6. Per cada període de 4 anys de servicis prestats en propietat o amb nomenament provisional en servicis jerarquitzats dependents de l'administració pública o en institucions del sistema nacional de salut en l'especialitat de què es tracta:
a) Com a cap de secció: 0,6 punts.
b) Com a cap de servici: 1 punt.
La suma dels apartats 9 i 10 no podrà excedir els 3 punts.
4. Altres activitats
La suma dels apartats 11 i 12 no podrà excedir 1,5 punts.
1. Professor associat en ciències de salut en hospitals amb conveni específic amb universitat i amb programa de docència pregraduada, per cada curs acadèmic complet, i, fins a un màxim de 0,5 punts: 0,10 punts.
Professor titular en ciències de salut en hospitals amb conveni específic amb universitat i amb programa de docència pregraduada, per cada curs acadèmic complet, i, fins a un màxim de 0,5 punts: 0,125 punts.
Catedràtic en ciències de salut en hospitals amb conveni específic amb universitat i amb programa de docència pregraduada, per cada curs acadèmic complet, i, fins a un màxim de 0,5 punts: 0,150 punts.
2. Per treballs científics i d'investigació publicats en llibres o revistes de reconegut prestigi en l'àmbit sanitari de la respectiva especialitat a què es concursa, apreciats pel Tribunal, fins a un màxim d'1 punt.
5. Coneixements de valencià
1. El coneixement del valencià es valorarà fins a un màxim de 0,75 punts quan s'acredite estar en possessió del corresponent certificat expedit o homologat per la Junta Qualificadora de Coneixements de Valencià:
1. Grau oral: 0,20 punts
2. Grau elemental: 0,40 punts
3. Grau mitjà: 0,60 punts
4. Grau superior: 0,75 punts
No es valorarà el certificat imprescindible per a la consecució d'un altre de nivell superior que s'al·legue com a mèrit.